”Slovakian tasavallan liikenne-, posti- ja televiestintäministeriö

Ohje nro 2/2007

22. tammikuuta 2007

Rajoitettujen liikenneoikeuksien myöntäminen yhteisön lentoliikenteen harjoittajille lentoliikennepalvelujen tarjoamiseksi

Jäsenvaltioiden ja kolmansien maiden (1) välisten lentoliikennesopimusten neuvottelemisesta ja täytäntöönpanosta 29. päivana huhtikuuta 2004 annetun Euroopan parlamentin ja neuvoston asetuksen (EY) N:o 847/2004 6 artiklan mukaisesti Slovakian tasavallan liikenne-, posti- ja televiestintäministeriö (jäljempänä 'ministeriö') antaa tämän ohjeen.

1 artikla

Yleiset säännökset

(1) Tässä ohjeessa määrätään menettelystä, jolla myönnetään liikenneoikeuksia yhteisön lentoliikenteen harjoittajille lentoliikennepalvelujen tarjoamiseksi tapauksissa, joissa jokin kansainvälinen sopimus rajoittaa liikenneoikeuksien saantia.

(2) Siinä vahvistetaan periaatteet, joita sovelletaan liikenneoikeuksien myöntämiseen yhteisön lentoliikenteen harjoittajille lentoliikennepalvelujen tarjoamiseksi reiteillä, joilla tällaisia liikenneoikeuksia on rajoitettu Slovakian tasavallan ja kolmansien maiden välisin kansainvälisin lentoliikennesopimuksin, jäljempänä 'rajoitetun käytön reitit'.

2 artikla

Liikenneoikeudet ja niihin liittyvät lentoyhtiöiden tarpeet

(1) Liikenneoikeuksista ja niiden käytöstä Slovakian tasavallan ja Euroopan unionin ulkopuolisten maiden (jäljempänä 'kolmansien maiden') välisillä kansainvälisiin sopimuksiin perustuvilla reiteillä saa tietoa ministeriöstä ja www.telecom.gov.sk-verkkosivuilta (jäljempänä 'verkkosivuilta').

(2) Ministeriö julkaisee verkkosivuilla myös tietoa valmisteilla olevista Slovakian tasavallan ja kolmansien maiden välisistä neuvotteluista, jotka koskevat liikenneoikeuksia siviili-ilmailun alalla.

(3) Yhteisön lentoliikenteen harjoittaja, joka on kiinnostunut tarjoamaan lentoliikennepalveluja rajoitetun käytön reitillä tai Slovakian tasavallan ja sellaisen kolmannen maan välisellä reitillä, jonka kanssa Slovakian tasavallalla ei ole lentoliikennesopimusta, voi ilmoittaa suunnitelmistaan ja tarpeistaan ministeriölle. Ministeriö ottaa nämä tiedot huomioon valmistellessaan lentoliikennesopimusneuvotteluja kolmannen maan kanssa.

3 artikla

Liikenneoikeuksien hakeminen

(1) Kun rajoitetun käytön reitillä on vapaata kapasiteettia, johon yhteisön lentoliikenteen harjoittaja on esittänyt kiinnostuksensa, ministeriö ilmoittaa verkkosivuilla liikenneoikeudet haettaviksi. Ministeriö lähettää ilmoituksen sähköpostitse pääsääntöisesti kaikille yhteisön lentoliikenteen harjoittajille, jotka harjoittavat lentoliikennettä Slovakian tasavallan ja kyseisen kolmannen maan välisillä rajoitetun käytön reiteillä tai jotka ovat pyytäneet tietoa vapautuvista liikenneoikeuksista. Ilmoituksessa asetetaan määräaika, johon mennessä liikenneoikeushakemus on toimitettava.

(2) Liikenneoikeushakemuksessa on oltava erityisesti seuraavat tiedot:

a) kaikissa tapauksissa jäljennös voimassa olevasta lentotoimintaluvasta ja, mikäli luvan myöntävä valtio sellaisen antaa, kaupallisesta toimiluvasta;

b) yhteisön lentoliikenteen harjoittajan reitille suunnittelemien lentoliikennepalvelujen kuvaus (viikoittaiset vuorot, kalusto, suorat tai epäsuorat lennot, mahdolliset välilaskupaikat tai jatkoyhteydet, palvelun luonne: kausiluontoinen tai ympärivuotinen);

c) suunniteltujen palvelujen kaavailtu aloitusajankohta ja tarvittaessa niiden tarjonnan kesto;

d) liikenteen luonne (matkustajaliikenne, rahtiliikenne, näiden yhdistelmä, muu);

e) palvelujen tarjonta asiakkaille ja asiakastuki (lipunmyyntiverkosto, sähköiset liput, luottokorttimyynti, palvelujen tarjonta Internetissä jne.);

f) kaikki liityntäliikenne;

g) palvelujen hinnoittelupolitiikka;

h) Jos yhteisön lentoliikenteen harjoittaja tulee jostain muusta Euroopan unionin jäsenvaltiosta kuin Slovakian tasavallasta, hakemukseen lisättävä tiedot mainitun yrityksen tai sen sivuliikkeen sijoittautumismuodosta Slovakian tasavallan alueella ja tiedot lentoliikenteen tosiasiallisesta harjoittamisesta kyseisellä alueella sijaitsevan pysyvän yksikön kautta, sovellettavien säännösten mukaisesti (2).

(3) Hakemus on tehtävä kirjallisesti slovakin tai englannin kielellä ja se on toimitettava ministeriöön tämän artiklan 1 kohdan mukaisesti määritettyyn määräaikaan mennessä.

(4) Jos rajoitetun käytön reitillä on jo varattua kapasiteettia, johon yhteisön lentoliikenteen harjoittaja on esittänyt kiinnostuksensa, mutta jonka oikeuksia ei ole käytetty kahden peräkkäisen aikataulukauden (IATA-aikataulukausia) kuluessa, ministeriö ilmoittaa verkkosivuilla liikennöintiluvat haettaviksi. Ministeriö pyytää sähköpostitse käyttämättömistä liikenneoikeuksista kiinnostuksensa ilmaissutta yhteisön lentoliikenteen harjoittajaa toimittamaan 2 kohdan mukaisen hakemuksen sekä perustelut ja seikkaperäisen kuvauksen siitä, kuinka se aikoo tosiasiallisesti käyttää kyseisiä oikeuksia. Pyynnössään se asettaa määräajan, johon mennessä liikenneoikeushakemus on toimitettava.

4 artikla

Liikenneoikeuksien myöntäminen

(1) Ministeriö arvioi liikenneoikeushakemukset perusteellisesti, ja päätöksentekoprosessissa se:

I. ottaa erityisesti huomioon: a) hakemuksen täydellisyyden 3 artiklan 2 kohdan mukaisesti; b) tarpeen lisätä matkustaja- ja/tai rahtiliikennepalveluja; c) tarpeen lisätä kilpailua markkinoilla; d) palvelujen yleisen tarpeen tyydyttämisen kaikilta olennaisilta osiltaan; e) syrjässä EU:n tärkeimmistä lentoasemista sijaitsevien alueiden intressit liikenneoikeuksien jakamisessa kyseisille alueille/kyseisiltä alueilta; f) Slovakian tasavallan ja kolmansien maiden välisten lentoliikennesopimusten määräykset ja järjestelyt, jotka perustuvat Slovakian tasavallan ja kolmannen valtion siviili-ilmailuviranomaisten välisistä neuvotteluista tehtyyn pöytäkirjaan; g) mahdolliset vaikutukset, joita liikenneoikeuksien myöntäminen yhteisön lentoliikenteen harjoittajalle aiheuttaa kolmannen maan lentoliikenteen harjoittajalle ja kyseisen reitin lentoliikennemarkkinoiden kehittymiselle; h) Slovakian tasavallan lentoliikennepolitiikan ja uusien palvelujen mahdollisen vaikutuksen lentoliikenteen kehittymiseen; i) tarpeen tukea lentoliikenteen kauttakulkupalveluja Slovakian tasavallan alueella; j) liikenneoikeuksien tähänastisen käytön Slovakian tasavallan nimeämän yhteisön lentoliikenteen harjoittajan ja/tai kolmannen maan lentoliikenteen harjoittajan toimesta (lentoaikataulu, vuorot, kalusto, hinnoittelupolitiikka, matkustaja- ja/tai rahtiliikennetilastot, kohteiden, välilaskupaikkojen ja jatkoyhteyksien käyttö, minkälaiset yhteydet tarkasteltavilla liikennepalveluilla on muihin verkkoihin, kauttakulkuliikenteen volyymit ja hyödyt Slovakian tasavallan lentoasemille jne.);

II. ja noudattaa seuraavia sääntöjä: a) pidetään johtavana periaatteena lentoliikennepalvelujen tasapainoista kehittämistä yhteisön lentoliikenteen harjoittajien osalta; b) varmistetaan kaikissa tapauksissa lentotoimintaluvan ja, mikäli luvan myöntävä valtio sellaisen antaa, kaupallisen toimiluvan voimassaolo; c) selvitetään slovakialaisen lentoliikenteen harjoittajan tai yhteisön lentoliikenteen harjoittajan vakiintuneiden liikenneoikeuksien käytön kytkökset ja etuuskohtelun soveltaminen niihin; d) arvioidaan suunniteltujen palvelujen eri vaihtoehtojen taloudelliset analyysit, myös matkustaja- ja rahtiliikenteen kannalta (analyyseissä on kuvattava muun muassa markkinatilanne ja reitin kilpailutilanne); e) arvioidaan lentoliikenteen turvallisuusmääräyksien noudattaminen tosiasiallisten järjestelyjen ja tason suhteen; f) arvioidaan ne kielteiset vaikutukset, joita määräävän aseman luominen tai säilyttäminen hakijana toimivalle yhteisön lentoliikenteen harjoittajalle voi aiheuttaa Slovakian tasavaltaan liittyville lentoliikennemarkkinoille.

(2) Ministeriö voi sallia, että hakijat esittävät hakemuksensa suullisesti, missä tapauksessa kaikkia hakijoita on kuultava.

(3) Ministeriö ilmoittaa kirjallisesti kyseiselle lentoliikenteen harjoittajalle liikenneoikeuksien myöntämispäätöksestään ja julkaisee tämän tiedon myös verkkosivuillaan.

(4) Ministeriö soveltaa läpinäkyvää prosessia Slovakian tasavallan ja kolmansien maiden väliseen lentoliikenteen liikenneoikeuksien valvontaan, nykyisten mahdollisten reittien ilmoittamiseen verkkosivuilla, lentoliikenteen harjoittajien hakemusten käsittelyyn, siihen liittyvän päätöksentekoon ja rajoitettujen liikenneoikeuksien myöntämiseen. Koska liikenneoikeudet ovat rajoitettuja, niiden myöntämistä ei voi vaatia vaan se riippuu Slovakian tasavallan lentoliikennepolitiikasta, ottaen huomioon yhteisön lentoliikenteen harjoittajien intressit.

(5) Myönnetyt liikenneoikeudet pysyvät voimassa uuden ilmoituksen antamiseen asti 3 artiklan 1 kohdan tai 4 kohdan mukaisesti tai ministeriön määrittelemään ajankohtaan saakka, jos tällainen ajankohta on yksilöity liikenneoikeuksien myöntämisasiakirjassa. Liikenneoikeudet voivat kuitenkin raueta 5 artiklan mukaisen uudelleentarkastelun ja 6 artiklan mukaisen kumoamisen tai peruuttamisen myötä.

5 artikla

Liikenneoikeuksien uudelleentarkastelu

(1) Ministeriö voi ottaa liikenneoikeuksien myöntämispäätöksensä tarkasteltavaksi uudelleen. Liikenneoikeuksien myöntämispäätöksen uudelleentarkastelu on käynnistettävä sellaisen yhteisön lentoliikenteen harjoittajan hakemuksesta, joka harjoittaa lentoliikennettä Slovakiaan, Slovakiasta ja/tai Slovakian kautta.

(2) Liikenneoikeuksien myöntämispäätöksen kustakin uudelleentarkastelusta on ilmoitettava sille yhteisön lentoliikenteen harjoittajalle, jolle liikenneoikeudet kyseisellä päätöksellä myönnettiin. Verkkosivuille on asetettava ilmoitus siitä, että tietylle reitille tai tietyille reiteille myönnetyt liikenneoikeudet ovat uudelleentarkastelun alaisena. Ilmoituksessa asetetaan määräaika, johon mennessä yhteisön lentoliikenteen harjoittajien on toimitettava liikenneoikeushakemukset.

6 artikla

Liikenneoikeuksien kumoaminen ja peruuttaminen

(1) Jos liikenneoikeuksien kattamia lentoliikennepalveluja ei ole aloitettu ennen sen aikataulukauden loppua, jota edeltävällä aikataulukaudella liikenneoikeuksien myöntämispäätös tehtiin tai jota edeltävällä aikataulukaudella yhteisön lentoliikenteen harjoittaja nimettiin harjoittamaan lentoliikennettä kyseiseen kolmanteen maahan, sen mukaan kumpi näistä ajankohdista on myöhäisempi, tai jos yhteisön lentoliikenteen harjoittaja ei ole ennen mainitun ajanjakson päättymistä riittävästi osoittanut, että poikkeukselliset seikat ovat estäneet sitä harjoittamasta palveluja, ministeriö kumoaa liikenneoikeuksien myöntämispäätöksen.

(2) Ministeriö kumoaa liikenneoikeuksien myöntämispäätöksen, jos yhteisön lentoliikenteen harjoittaja ilmoittaa ministeriölle kirjallisesti, ettei se enää aio käyttää oikeuksia, tai jos toimivaltainen Euroopan unionin jäsenvaltio ei antanut yhteisön lentoliikenteen harjoittajalle lentotoimintalupaa, tai, mikäli luvan myöntävä valtio sellaisen antaa, kaupallista toimilupaa, taikka peruutti luvan tai ei pidentänyt sitä.

(3) Ministeriö peruuttaa yhteisön lentoliikenteen harjoittajalle myönnetyt liikenneoikeudet kokonaan tai määräajaksi tai tiettyjen reittien osalta, jos yhteisön lentoliikenteen harjoittaja:

a) ei harjoita lentoliikennepalveluja saamiensa liikenneoikeuksien ehtojen mukaisesti;

b) ei noudata liikenneoikeuksien perusteena olevaa lentoliikennesopimusta tai muita kansainvälisiä sitoumuksia;

c) ei noudata lentoliikennepalveluja koskevia ehtoja ja niihin yleisesti sovellettavia määräyksiä;

d) ei enää täytä ehtoja, jotka koskevat yhteisön lentoliikenteen harjoittajan sijoittautumista Slovakian tasavallan alueelle;

e) ei enää täytä ehtoja, joilla sille myönnettiin lentotoimintalupa tai kaupallinen toimilupa.

7 artikla

Oikeuksien siirto

Slovakian tasavallan yhteisön lentoliikenteen harjoittajalle myöntämiä liikenneoikeuksia ei voi siirtää eikä niillä voi tehdä kauppaa.

8 artikla

Voimaantulo

Tämä ohje tulee voimaan 1. maaliskuuta 2007.